google/wiki40b huggingface dataset:
Nicolai Benjamin Cappelen

Biografi

Han tilhørte den såkalte «Skiensgrenen» i den norske slekten Cappelen, var ugift og uten barn. Han var sønn til grosserer og skipsreder Ulrich Fredrich von Cappelen (død 1820) gift med Benedicte H. Aall (død 1812), Porsgrunn. Nicolai Cappelen var oppkalt etter morfaren Nicolai Benjamin Aall (død 1798), og var bror til bl.a. forlagsbokhandler Jørgen Wright Cappelen (1805–1878) , samt til amtmann Ulrik Frederik Cappelen (død 1864) og forretningskvinnen Benedicte Cappelen (død 1881), Gjemsø kloster, som han var en god støtte for da hun ble enke i 1846 og drev godset videre. 
Nicolai Cappelen ble cand. jur. i 1817 og prokurator 1819. Han prøvde, men lyktes ikke i å bli høyesterettsadvokat. Han var byfogd i Skien fra 1831 til 1847, da han ble etterfulgt av Christian Cornelius Paus. Deretter var Nicolai Cappelen sorenskriver i Bamble med bolig i Skien. Han ble valgt til stortingsrepresentant i 1839 for Skien og Porsgrunn, og var sekretær i Stortingets militærkomité.

Boksamler

Nicolai Cappelen var også boksamler og etterlot en stor boksamling dels til Skien skole og dels til fetterens sønn Erik Johan Cappelen, Borgestad gård. Byhistorikeren, overlærer J. A. Schneider, skriver i forordet til «Fra det gamle Skien» (1914) at han ble inspirert til å skrive dette bokverket av «at den højere skoles bibliotek gjemte en usedvanlig samling av ældre avislitera­tur, tidsskrifter m. m.» som var «arven efter bokelskeren og samleren, sorenskriver N. B. Cappelen».  
Nicolai Cappelen omfattende privat- og forretningsarkiv ble ca. 1970 overført til Riksarkivet. 
Han fikk bygd og bodde i en stor bygård, Lundegt.6 ved Skien prestegård,  senere kalt «Sangernes Hus» og nå revet. Dessuten kjøpte han flere andre eiendommer bl.a. Strømdal i Gjerpen med skog og fiskerier.
Gunnar Berg (prest)

Liv og virke

Han var eldste sønn av gårdbruker John Gunnarsen Fordal og hustru Sara Nilsdatter Berg på Østre Berg i Lånke. Faren kom fra Vestre Fordal i Hegra, men solgte gården og tok over på Østre Berg etter sin avdøde svigerfar i 1766. Faren var også medhjelper i Lånke kirke og medlem av bygdekommisjonen for skole- og fattigvesenet.
Gunnar Berg ble tatt i skole av den senere presten Henrik Eiler Støren, sønn av prost Johan Johansen Støren, og hjulpet frem til latinskolen i Trondhjem av biskop Marcus Fredrik Bang, som også hjalp flere andre skoleelever fra trange kår. Berg tok artium i 1782, philosophicum i 1783 og teologisk eksamen i København i 1786. Han fikk laud for sin dimispreken i 1790.
Han var først assistent for biskop Bang i Trondhjem og dennes etterfølger Johan Christian Schønheyder. I 1792 fikk Berg sitt første prestekall, som sogneprest i Lenvik prestegjeld, som bestod av Lenvik hovedsogn og Hillesøy annekssogn, inkludert Målselv. I 1804 ble han også prost i Senja prosti. I 1805 ble han sogneprest i Ibestad. Biskop Mathias Bonsach Krogh regnet Berg til de dyktigste prestene i sitt stift. Berg godkjente at samene i prestegjeldet ble undervist på samisk, og sørget for at de ble begravet inne på selve kirkegården. Han grep også inn i den den beryktede handelen med kvenske barn, som flyttsamene kjøpte i hungersrammede områder i Nord-Sverige og Finland og tok med seg til Ibestad. Gjennom amtmannen og svenske myndigheter sørget Berg for at handelen ble forbudt og etter hvert opphørte.
Gunnar Berg hadde siden 1794 vært gift med Anna Colban, datter av skipperborger Janus William Colban i Trondhjem. Hun døde i 1808, og etterlot seg fem til dels små barn. Han giftet seg på nytt i 1809 med Rebekka Elisabeth Kildal, datter av Ibestads tidligere sogneprest Michael Heggelund Kildal og enke etter sogneprest Peder Borch Lund. Eldstesønnen Marcus Fredrik Berg ble byråsjef, mens resten av Gunnar Bergs barn ble værende i Nord-Norge. Sønnen Gunnar Berg ble handelsmann i Svolvær og gift med Maren Andrea Dons, datter av handelsmann Jens Bing Dons i Hamnvik i Ibestad, mens datteren Sara ble gift med handelsmann og godseier Erich Coldevin på Melbu.
Gunnar Berg ble valgt til stortingsmann for daværende Finmarkens amt i 1818, men måtte melde sykdomsforfall og lot varamannen Hans Christoffer Klæboe møte. Han tok også avskjed som prost i 1817, men fortsatte sin prestegjerning, og drev gården Ibestad, som han hadde arvet gjennom sitt andre ekteskap.
Gunnar Berg etterlot en privat boksamling på over tusen bind, og en rekke historiske og topografiske håndskrifter, blant annet om presteskapet nordenfjells. Det ble brukt som kildemateriale for blant annet Andreas Erlandsens prestehistorie.
Stefan Wyszyński

Liv

Stefan Wyszyński trådte i 1920 inn i presteseminaret i Włocławek og ble presteviet 3. august 1924 av biskop Wojciech Owczarek. Han studerte kirkerett og sosialøkonomi ved det katolske universitetet i Lublin fra 1925 til 1929 og tok så doktorgraden. Deretter foretok han en vitenskapelig reise gjennom Østerrike, Italia, Frankrike, Belgia, Nederland og Tyskland, for å bli kjent med fagbevegelsene og de sosiale bevegelsene. Fra 1931 underviste han i sosialøkonomi ved presteseminaret i Włocławek og engasjerte seg i de kristne fagbevegelsenes utdannelsesarbeid. Han var medlem av den polske primas' sosiale råd fra 1937. Under annen verdenskrig virket han som prest for den polske undergrunnshæren.
Han ble i 1945 rektor ved presteseminaret i Włocławek. 25. mars 1946 utnevnte pave Pius XII ham til biskop av Lublin, og han ble konsekrert den 12. mai samme år av kardinal August Hlond. I 1948 ble han så utnevnt til erkebiskop av Gniezno og Warszawa, og samtidig polsk primas og formann for den polske bispekonferansen. 12. januar 1953 ble han utnevnt til kardinal, men ettersom kommunistregimet på det tidspunktet hadde fengslet ham kunne han først 18. mai 1957 motta kardinalshatten i Roma og ta sin tittelkirke Santa Maria in Trastevere i besittelse.
Wyszyński deltok fra 1962 til 1965 på alle hovedforsamlingene under det Annet Vatikankonsil og forsøkte å oppnå en større kirkelig vekt på Maria, Jesu mor. Disse bestrebelsene var likevel mislykket. Derimot ble han mot slutten av konsilet kjent for en brevveksling mellom det polske og tyske episkopat, som var av stor betydning for forsoningen mellom polakker og tyskere etter annen verdenskrig og den følgende fordrivelsen. De polske biskopene skrev i sitt brev at de «tilgav og bad om tilgivelse». Kommunistregimet i Folkerepublikken Polen reagerte med forargelse på dette brevet.
I september 1978 besøkte Wyszyński med en delegasjon av polske biskoper bestående av bl.a. den senere pave Johannes Paul II Vest-Tyskland, etter invitasjon fra den tyske bispekonferanse.
Den polske primas spilte også fra 1980 en avgjørende rolle som megler mellom opposisjonsbevegelsen Solidarność og de kommunistiske makthaverne. Han gikk aktivt inn for arbeidere og bønders rett til å danne frie fagbevegelser, og oppfordret samtidig opposisjonen til å besinne seg.
Wyszyński symboliserer for mange den geistlige motstanden mot det kommunistiske regimet og vokter av det polske folks kristne identitet i en tid med undertrykkelse av kirken.
Wyszyński mottok i 1994 post mortem Den hvite ørns orden fra Polens president.
Etnobiologi

Etnobiologi er det tverrfaglige studiet av relasjoner av planter og dyr med menneskelig kultur verden rundt, iberegnet tidligere og nåværende forhold mellom befolkninger og miljøet. Feltet omfatter etnobotanikk, etnozoologi, lingvistikk, paleoetnobotanikk, zooarkeologi, etnoøkologi og andre tilgrensende områder av antropologi og biologi.
Casino Royale (2006)

Handling

Filmen viser James Bonds første oppdrag, hvor han reiser rundt i verden på jakt etter en terroristfinansierer, Le Chiffre. Etter å ha sabortert et bombeangrep drar Bond til Montengro for å forsøke å slå Le Chiffre konkurs under et pokerspill. Under oppdraget treffer han Vesper Lynd, som fanger hans oppmerksomhet, og de blir senere forelsket.
Vesper Lynd er et ordspill på (den engelske uttalen av) Vest-Berlin.

Om filmen

Denne filmen forklarer mange av spørsmålene rundt James Bond. Blant annet pistolsekvensen som er på starten av de fleste Bond-filmene. Denne filmen starter ikke med dette, men kommer cirka 6 minutter ut i filmen.
Boken til Ian Fleming, Casino Royale er en av de mest populære historiene om agent 007. Boken har blitt filmatisert hele tre ganger: En gang for en amerikansk TV-kanal i 1954, senere som en parodi på hele Bond-konseptet (Casino Royale 1967) og 2006 versjonen. Det er den andre halvdelen av denne filmen som baserer seg på Flemingsroman. 
Innspillingen av Casino Royale startet i januar 2006, og premieredato var satt til 17. november 2006. Filmen ble den 21. offisielle James Bond filmen, som vanlig produsert av EON Productions og distribuert av Sony Pictures.

En ny James Bond

Pierce Brosnan ble overraskende sparket av EON Productions (som har laget de fleste Bond-filmene), noen år etter premieren på Die Another Day som hadde premiere i 2002. Daniel Craig ble valgt som etterfølger av Pierce Brosnan i desember 2005.
Søvik (Alstahaug)

Historie

Søvik var frem til 1899 sentrum for hele det som i dag er Alstahaug kommune, med både hurtigruteanløp og sykehus. Transportselskapet Helgelandske ble etablert her i 1867, men i 1898 ble hovedkvarteret flyttet til Sandnessjøen. Bygningene som i dag huser Alstahaug videregående skole ble brukt som sykehus fra 1865 til 1926. i 1935 ble bygningene tatt i bruk som skolebygg, og Alstahaug videregående skole er en av de eldste videregående skoler som eies og drives av Nordland fylke.
Opp gjennom tidene har det vært flere virksomheter av mer eller mindre kommersiell art på Søvikmoen, bl.a. bank, post, kiosk og matforretning. Den siste servicebedriften (en matbutikk) ble lagt ned i november 2007.
Søvik samfunnshus er, og har vært, et viktig samlingssted for folk i bygda. Her er det arrangementer på mange viktige merkedager, som for eksempel 17. mai og i jula. Det blir arrangert juletrefest for barn på dagtid 3. juledag, mens de litt eldre samles senere på kvelden for god drikke og trivelig samvær. Tredjejuledagsfesten har lange tradisjoner på Søvik.

Idrett og kultur

Søvik er hjemsted for mange organisasjoner innenfor idrett og kultur. Alstahaug Skolemusikk, som har sterk tilknytning til Søvik skole, er et av Nord-Norges eldste korps. Søvik Beachvolleyklubb (SBK) er en sandvolleyballklubb med hjemmebane på området til Søvik barne- og ungdomsskole. Ellers kan Alstahaug sangkor, Syv søstre 4H, Alstahaug idrettslag og Søvik Innebandyklubb nevnes.
Forfatteren Lars Saabye Christensen skal, etter egne utsagn, ha funnet ro og inspirasjon til å skrive på flere av sine romaner her.
Brystimplantasjon

Brystimplantasjon er kosmetisk kirurgi der brystene kan forandres på en rekke forskjellige måter med hjelp av implantater. Brystene kan enten reduseres, forstørres eller løftes opp eller rekonstrueres. Brystenes resultat vil avhengig av form, størrelse og type og mengde hud.
Brystimplantasjon har mange navn og defineres ofte som plastisk kirurgi, plastikkirurgi, silikonpupper, kosmetisk kirurgi og estetisk kirurgi. Plastikk kirurgi kan ved enkelte tilfeller dekkes av det offentlige, dersom pasienten har varige plager og trenger en brystreduksjon eller brystforstørring. 
Det finnes ulike typer av silikonpupper og behov, dette kan være brystforstørrelse, brystreduksjon, brystløft og brystrekonstruksjon.
Det er mange begrunnelser for å ta silikonpupper, deriblant hormonelle endringer, svangerskap og amming, vektendring, eller med et ønske om finere, større og jevnere pupper. Brystforstørrelse, brystreduksjon, brystløft og brystrekonstruksjon er blant noen av operasjonene en kan gjennomgå. I tillegg til å operere inn nye implantater, blir det også benyttet avansert estetisk brystkirurgi for å forsterke brystvev, koordinere misdannelser og utskifte gamle implantater . 
Plastikk kirurgi har som alt annet, blitt mer teknologisk og moderne. Dette fører til et finere og mer naturlig resultat. Ifølge av kontinuerlig forskning benyttes nå teknikker og metoder mer skånsomt, samt at risikoen for komplikasjoner er redusert. Implantatene er veldig forskjellig fra type til type. De fleste har lang holdbarhet og gjerne noen års kapselgaranti. Det er også nå mulig å se hvordan resultatet eventuelt vil bli, samt hvordan de ulike alternativene vil se ut på deg ved bruk av en 3D simulator . 
Noen måneder, også år etter endt operasjon kan det oppstå komplikasjoner, både forventede og mindre forutsett. Kapsel er blant komplikasjonene som oftest forekommer. Kroppen setter i gang immunforsvar og reparasjonsprosessen, der bindevevshinnen da blir gradvis tykkere som fører til at brystet vil kjennes hardt og ømt. Det kan også oppstå blødninger for de som velger å legge inn implantatet under muskelen. En infeksjon kan også oppstå ved operasjonsbordet.
Elnesvågen og Omegn Idrettslag

Fotball

A-laget i fotball for menn spiller i 2019 i 4. divisjon.

Friidrett

Klubben har tidligere hatt et stort og aktivt friidrettsmiljø. Kjente utøvere som har representert klubben er blant annet Jim Svenøy og Gunvor Hilde.
Nasjonalballetten

Nasjonalballetten er et statlig ballettkompani, og det eneste norske klassisk baserte dansekompani. Kompaniet består av ca. 65 dansere og holder fra 2008 til i Operahuset i Bjørvika. Ballettsjef fra 2012 er Ingrid Lorentzen.
Ved siden av klassiske verk som Svanesjøen, Tornerose og juletradisjonen Nøtteknekkeren har Nasjonalballetten er vidt repertoir som favner de internasjonale mesterne som Jiří Kylián, Dacho Duato, Sol León og Paul Lightfoot. Nasjonalballetten satser også på nye verk skapt spesielt for kompaniet av blant andre koreografer som Alexander Ekman, Liam Scarlett og huskoreografene Jo Strømgren og Alan Lucien Øyen.
Nasjonalballetten ble grunnlagt i 1958 som Den Norske Operas Ballett og gikk i mange år under navnet Operaballetten. Den skiftet navn til Nasjonalballetten i 1983. Sju av de ti første danserne var norske. Den britiske danseren Harcourt Algeranoff var dens første sjef. For å understreke ballettens posisjon ved musikkteaterscenen (og at den skulle være riksdekkende) var kompaniets første forestilling en ballettforestilling lagt til Hamar 2. november 1958 med blant annet 2. akt av balletten Coppèlia
I de første årene ble balletten hovedsakelig benyttet i operaoppsetninger og sjeldnere i egne danseforestillinger. Siden har den blitt gradvis bygget opp til dagens posisjon, hvor den har like mange forestillinger på Hovedscenen som operaen.
Ballettskolen ved Den Norske Opera & Ballett ble etablert i 1965 for å gi barn utdanning i klassisk ballett.
Hålogalandsbrua

Navn

Det har vært debatt om navnevalg på brua. Ofotbrua og Narvikbrua ble foreslått, men Hålogalandsbrua vant mest gehør blant politikere. Statens kartverk mente Ofotbrua var mest egnet fordi «regionen Ofoten passer bedre som navn på brua som krysser fjorden i botnen av Ofotfjorden» og «Historisk er Hålogaland et stort område, og det blir litt kunstig å bruke det som et navn på en bru i Ofoten». Foreslått samisk navn har vært Ufuohtárovvi eller Áhkánjárrovvi.

Bakgrunn

Hålogalandsbrua krysser den ytre delen av Rombaken mellom Karistranda, 2,2 kilometer nordøst for Narvik sentrum, og Øyjord, ti kilometer sør for Bjerkvik. Den er en del av et veiprosjekt påbegynt i 2013 som også omfattet Karistrandtunnelen, Storlikolltunnelen og tilknytningsveier på begge sider av brua. Veitraséen ble åpnet den 9. desember 2018 og er en del av europavei 6 gjennom Narvik kommune. 
Veien forkorter strekningen mellom Narvik og Bjerkvik med 18 kilometer sammenlignet med den tidligere E6-traséen som krysser over Rombaksbrua. 
Hålogalandsbrua har, med en lengde på 1 533 meter og et fritt spenn på 1 145 meter, Norges nest lengste hengebruspenn etter Hardangerbrua. Per 2018 er brua Skandinavias fjerde lengste og Europas sjette lengste hengebru. Den består av 30 seksjoner som hver har en lengde på 40 meter. Hålogalandsbrua knyttes sammen med Øyjord med den korte Øyjordbrua. 
Som følge av den reduserte reisetiden og -avstanden det nye veiprosjektet ville gi mellom Narvik og flyplassen i Evenes, ble Framnes lufthavn i Narvik nedlagt 1. april 2017. Hålogalandsbrua krysser Rombaken på samme sted som norske og allierte styrker gjorde invasjon 28. mai 1940 for å drive tyske okkupanter ut av Narvik.

Prosjektering og bygging

På grunn av stor forskjell i kostnad mellom de forskjellige alternativene til brukonstruksjon, bestemte Statens vegvesen våren 2008 at bare hengebru skulle vurderes i den videre prosjekteringen. Statens vegvesen kostnadsberegnet våren 2008 prosjektet til 1 860 millioner kroner, inkludert tilknytningsveier og -tunneler.
Bruprosjektet ble drevet av Hålogalandsbrua AS et selskap hvor Narvik kommune er majoritetseier med 75,95% av aksjene. Prosjektet var del av regjeringens forslag til Nasjonal transportplan for perioden 2010 til 2019, og det ble foreslått lagt til første del av planperioden. 24. mai 2012 kunngjorde Samferdselsminister Magnhild Meltveit Kleppa at finansieringen for prosjektet var på plass.
Byggestart var 18. februar 2013. I sammenheng med brobyggingen, ble rassikringstunnelen Trældaltunnelen åpnet den 11. september 2015. Den 6. oktober 2017 var alle broelementene satt sammen. Broen skulle etter planen være ferdig 2016. Etter forsinkelser ble den åpnet i desember 2018.

Vedlikehold

Den 20. juli 2019 ble det klart at 344 bolter som holder de bærende vaierene i hengebroen må skiftes. En av boltene hadde røket og flere andre var sprukne. De var blitt svekket av hydrogen, noe Statens Vegvesen mente var en produksjonsfeil.
Jernskjegge

Jernskjegge (Jarnskjegge), død 997, egentlig Skjegge Asbjørnson, var en trøndersk stormann, og ifølge Sagaen om Olav Tryggvason var han en av kong Olav Tryggvasons motstandere, som var lederen for de hedenske bøndene i Trøndelag.
Skjegge skal ha deltatt i slaget i Hjørungavåg i 986. Jarlesønnen Svein Håkonsson skal, sammen med Skjegge og Ragnvald fra Ervik på Stad ha kommandert en flåte på 60 skip på Håkon jarls side i kampen mot jomsvikingene.
Han skal ha bodd på Opphaug i Ørland. Skjegge var den første som talte mot kong Olav da de møttes på Frostatinget, og det var han som mest fikk bøndene til å sette seg mot kristendommen. Jernskjegge ble drept av kongsmennene utenfor hoveddøren til hovet på Mære i 997. Etter at han var drept, ble liket hans ifølge sagaen ført ut på Ørlandet, hvor han visstnok skal ligge i Skjeggehaugen ved Austrått. Det er i dag flere hauger ved Austrått som kalles Skjeggehaugen.
Skjegges datter Gudrun giftet seg med kong Olav som et ledd i et forlik mellom kongen og Skjegges slektninger, men etter at hun dro fram en kniv på bryllupsnatten ble hun sendt bort fra kongen.
Skjegges søster Ålov Asbjørnsdatter var gift med Klypp herse, drapsmannen til Sigurd Sleva.
Thorvald Hellesen

Familie

Maleren Thorvald Hellesen var sønn av høyesterettsadvokat Thorvald Hellesen (1862–1894), som var sønn av oberstløytnant Thorvald Hellesen (1832–1904). Moren het Ida Selmer (1858–1945) og var datter av statsminister Christian Selmer og Anna Sylvia Leganger (1825–1896) av Leganger (slekt). Broren Christian August Selmer Hellesen (1891–1982) ble flyver og sjef for Norsk Aeroplanfaabrikk som fantes mellom 1918 og 1921.  
Han giftet seg i 1915 med en fransk malerinne ved navn Hélène Perdriat (1894–1969), men dette ekteskapet ble oppløst. Mot slutten av sitt liv, kanskje så sent som i 1937, giftet han seg for annen gang med danseren Guni Mortensen.
EM på skøyter 1908, menn

EM på skøyter 1908, herrer ble avholdt på Wörthersee i Klagenfurt den 2. til 3. februar. Tittelforsvarer var svensken Moje Öholm, som i 1907 vant EM på Eisstadion i Davos. Moje Öholm, Sverige forsvarte tittelen ved å vinne tre distanser.
André Lotterer

Karriere

Lotterer startet sin karriere i formelbilracing i Formel 3, hvor han oppnådde gode resultater i både det tyske og britiske Formel 3-mesterskapet. I 2002 ble han testfører for Formel 1-teamet Jaguar Racing. Til 2003-sesongen ble det ledige raceseter i teamet, da  Eddie Irvine la opp og Pedro de la Rosa forlot Jaguar, men teamet valgte i stedet Mark Webber og Antônio Pizzonia.
Lotterer kjørte et enkelt Champ Car-løp på slutten av 2002-sesongen for Dale Coyne, og tok ett poeng. Etter det flyttet han til Japan hvor han gjorde det godt i både Formula Nippon og for Lexus i det japanske Super GT-mesterskapet, som han vant i 2006 og 2009. I 2008 gjorde han også noen Formel 1-tester for Toyota i deres TF108.
Lotterer debuterte i 24-timersløpet på Le Mans i 2009, for Colin Kolles private Audi-team. Lotterer og hans teamkollega Charles Zwolsman, som også kjørte Le Mans for første gang, kjørte hele løpet selv, etter at tredjefører Narain Karthikeyan fikk skulderen ut av ledd i en ulykke som ikke var relatert til racing. De kjørte en Audi R10, bilen som vant Le Mans i 2006, 2007 og 2008, og Lotterer og Zwolsman kom i mål på syvendeplass i LMP1-klassen og totalt.
Hans imponerende prestasjon det året skaffet han en plass i fabrikksteamet Audi Sport i 2010, hvor han kjørte den nye Audi R15 TDI plus. Sammen med Marcel Fässler og Benoît Tréluyer, kom han på andreplass i LMP1-klassen og totalt, selv om rivalene i Peugeot 908 dominerte første del av løpet.
Han ble værende i Audi Sport for å delta også i 24-timersløpet på Le Mans i 2011, hvor han kjørte den nydesignede Audi R18 sammen med Marcel Fässler og Benoît Tréluyer. Audis fabrikksteam mistet to av tre biler etter krasjer, men Lotterer og hans medførere klarte å holde tre Peugeot 908 bak seg og tok førsteplassen i løpet, bare 13 sekunder foran Peugeoten på andreplass. Dette var Audis tiende og Lotterers  første totalseier på Le Mans.
Fra 2012 kjørte Lotterer i det nyopprettede FIA World Endurance Championship, hvor han kjørte for Audi Sport Team Joest i en ny Audi R18 e-tron quattro. Teamet vant mesterskapet, og tok også en ny seier på Le Mans, hvor Lotterer igjen kjørte sammen med Fässler og Tréluyer. Samme team tok i 2013 andreplass i WEC-mesterskapet, og femteplass på Le Mans, men de tre kom sterkt tilbake med en ny Le Mans-seier 2014-løpet.
I 2014 fikk Lotterer igjen muligheten i Formel 1, hvor han erstatter Caterham-føreren Kamui Kobayashi under Belgias Grand Prix.
Yellow dog Updater, Modified

Yellowdog Updater, Modified (yum) er en kommandolinjebasert pakkesystem for operativsystemet Linux. Det er åpen kildekode og bruker RPM Package Manager. Selv om yum har et kommandolinje-grensesnitt, sørger flere andre verktøy for å gi yum funksjonalitet ved å tilføye et grafisk brukergrensesnitt.
Yum tillater automatiske oppdateringer, og håndtering av avhengigheter, på RPM-baserte distribusjoner. Liksom Advanced Packaging Tool fra Debian arbeider yum mot lagringsplasser hvor programvarepakker ligger. Disse kan aksesseres lokalt eller over en nettverksforbindelse.
Slovenske euromynter

Slovenske euromynter er sirkulasjonsmynt av Den europeiske unions valuta euro med nasjonalt motiv for Slovenia på revers. Slovenia tok i bruk euro 1. januar 2007, til erstatning for tolar.

Euro

Euro (€) er Den europeiske unions offisielle valuta, som benyttes i mange av EUs medlemsstater samt enkelte andre stater utenfor unionen. Landene som benytter euroen kalles med et fellesnavn eurosonen. De lavere valørene av euroen utgjøres av mynt, mens de høyere valørene utgjøres av sedler. Euromynten har en felles europeisk side som viser verdien på mynten og en nasjonal side som viser et symbol valgt av medlemsstaten der mynten blir preget. Hver medlemsstat har således en eller flere symboler som er unike for landet.
For bilder av den siden myntene har felles og en detaljert beskrivelse av mynten, se artikkelen om euromynter.

Nasjonale motiver

Alle slovenske euromynter prydes av ulike motiver. De slovenske myntene var også de første som ble preget med det nye designet på den felles forsiden. 1-centmynten viser en stork, 2-centmynten «prinsens sten», 5-centmynten Ivan Grohars maleri The Sower, 10-centmynten Jože Plečniks idé for et nytt slovensk parlament, 20-centmynten av lipizzaner, 50-centmynten av Slovenias høyeste fjell Triglav, 1-euromynten av Primož Trubar og til slutt 2-euromynten som viser France Prešeren. På alle slovenske euromynter står det Slovenia på slovensk og en tekst som forklarer hva myntens motiv er samt det årstall da mynten ble preget.
Slovenias gamle valuta, den slovenske tolaren, kan veksles inn hos landets sentralbank frem til 31. desember 2016 for mynt, ubegrenset tid for sedler.
Slovenia har preget én serie mynter.